আসাদুজ্জামান নূর: আসলে কী ভূমিকা পালন করা উচিত আমাদের এটা নিয়ে আমরা নিজেরাই নিশ্চিত না। একটা সমন্বিত কর্মসূচী দরকার। আমাকে জানতে হবে, ছোটবেলা থেকে একটি বাচ্চা বড় হয়ে উঠছে, প্রতিটি ক্লাশে সে কী ধরনের শিক্ষাগুলো পাবে। আমরা কিন্তু বাচ্চাদের নিয়ে নানা ধরনের এক্সপেরিমেন্টের মধ্যদিয়ে যাচ্ছি। এখন একটা পরীক্ষা চালু করছি, একবার এমসিকিউ, একবার ক্রিয়েটিভ, পাঠ্যসূচী পরিবর্তন ইত্যাদি নানা কিছু হচ্ছে। পাঠ্যসূচী বারবার পরিবর্তন হওয়ার তো কিছু নাই। একটা স্বাধীন দেশে যখন মুক্তিযুদ্ধের স্বপক্ষের একটি দল ক্ষমতায়, সেই সময়ে যে পাঠসূচী হবে, সেটির জন্য একটি কমিশন করে সুন্দর একটি পাঠ্যসূচী তো একবারেই হয়ে যেতে পারে। আমি যেটা বলতে চাইছি, লেখাপড়ার সঙ্গে সংস্কৃতি ব্যাপারটা ওতোপ্রোতভাবে জড়িত। দুটোকে আলাদা করা সম্ভব না। আমরা কী করতে পারি? আমাদের যে শিল্পকলা একাডেমি আছে, সেখানে যে প্রশিক্ষক আছে, তারা হয়তো স্কুল-কলেজে গিয়ে গান শেখাতে পারে। নাচ শেখাতে পারে। অভিনয় শেখাতে পারে। আবৃত্তি শেখাতে পারে। বই পড়া নিয়ে আমাদের পাবলিক লাইব্রেরিগুলো কাজ করতে পারে। কিন্তু সেই যাওয়ার মতো সুযোগটা আমাদের থাকতে হবে। সেখানে এট লিস্ট একজন শিক্ষক থাকতে হবে, যিনি ওই শিক্ষা প্রতিষ্ঠানের পক্ষ থেকে দায়িত্বটি গ্রহণ করবেন যে, আপনারা এসে অমুক দিন গান শেখাবেন। একটা শৃঙ্খলার মধ্যদিয়ে যেতে গেলে কিন্তু আমার একটা ফোকাল পারসন দরকার। সেইসব প্রস্তাবই কিন্তু আমরা শিক্ষা মন্ত্রণালয়কে দিয়েছি। শিক্ষামন্ত্রী ব্যাপক আগ্রহ দেখিয়েছেন। তারাও মনে করছেন যে আমাদের এইভাবেই একসঙ্গে কাজ করা উচিত। কিন্তু শিক্ষা মন্ত্রণালয়ের এত রকম কাজকর্ম রয়েছে, এত রকম সমস্যার ভেতর দিয়ে তাদের কাজ করতে হচ্ছে— এই প্রশ্নপত্র ফাঁস হয়ে যায়, ছাত্ররা এটা মানছে না বা একটা ধর্মঘট হয়ে যাচ্ছে, শিক্ষকরা সমস্যা করছেন, এমপিও নিয়ে আন্দোলন হচ্ছে— নানান সমস্যা। তার মধ্যেও এই কাজগুলো আমরা এগিয়ে নেয়ার চেষ্টা করে যাচ্ছি।